લીલા રંગની ડેલી પાસે કાર ઊભી રાખીને વિભાકર નીચે ઊતર્યો. ડોરબેલ દેખાઇ નહીં એટલે ડેલીની સાંકળ ખખડાવી. ચાલીસેક વર્ષના પ્રભાવશાળી ભાઇએ ડેલી ખોલી અને સુખદ આશ્ચર્યથી વિભાકર અને એની લાંબીલચક લક્ઝુરિયસ કાર સામે તાકી રહ્યો. એ પણ સૂટ- બૂટ પહેરીને તૈયાર થયેલો હતો એ જોઇને વિભાકરને નવાઇ લાગી. સામાન્ય રીતે મહેમાન તૈયાર થઇને આવે અને યજમાન તો પોતાના ઘરના સાદા વસ્ત્રોમાં જ હોય. એને બદલે આ માણસ તો સૂટ- બૂટમાં સજ્જ હતો!